ધ્રુપદ અને ધમાર જેમ સંગીતના સહુથી જુના પ્રકાર ગણાય છે એમ જ જુના ચર્મરોગના કારણે આવતી ખંજવાળ એ ખંજવાળનો સૌથી જુનો પ્રકાર છે. અને પાછો અઘરો પણ છે. સાધકે આ પ્રકારને માણવા માટે સજ્જતા કેળવવી પડે છે. ધીરજ પણ એટલીજ જરૂરી છે. જરા સરખી ઉતાવળ થઇ જાય તો સાધક ઇજા પણ પામી શકે છે. આ પ્રકારની ગાયકીની જાણકારી આજકાલ બહુ ઓછા લોકો ધરાવતા હોય છે એવું જ કંઈક સ્ટીરોઇડ અને એન્ટીબાયોટીક્સના જમાનામાં આવા ચર્મરોગોનું છે. મુ. શાહબુદ્દીનભાઈ રાઠોડના શબ્દોમાં કહીએ તો 'આજકાલ માણહું ને ક્યાં એવી ખહું થાય છે તે ખણે'!